WTI พุ่ง 68 เซนต์ หลังท่อส่งน้ำมันเมืองมะกันถูก “มัลแวร์เรียกค่าไถ่” โจมตี!
WTI แตะ 65.58 ดอลฯ! หลัง “โคโลเนียลไปป์ไลน์” สั่งชัตดาวน์เครื่อง เหตุท่อส่งน้ำมันรายใหญ่เมืองมะกันถูก “มัลแวร์เรียกค่าไถ่” โจมตี!
WTI แตะ 65.58 ดอลฯ! หลัง “โคโลเนียลไปป์ไลน์” สั่งชัตดาวน์เครื่อง เหตุท่อส่งน้ำมันรายใหญ่เมืองมะกันถูก “มัลแวร์เรียกค่าไถ่” โจมตี!
10 พ.ค. 2564

ผู้สื่อข่าวรายงานว่า ราคาน้ำมันดิบ WTI พุ่งขึ้นกว่า 1% ในการซื้อขายทางอิเล็กทรอนิกส์ช่วงเช้านี้ หลังมีรายงานว่า ท่อส่งน้ำมันของบริษัทโคโลเนียล ไปป์ไลน์ ถูกโจมตีด้วย Ransomware หรือมัลแวร์เรียกค่าไถ่ ซึ่งส่งผลให้ต้องปิดเครือข่ายการส่งน้ำมันไปยังหลายรัฐทางภาคตะวันออก
ล่าสุด ณ เวลา 09.20 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนมิ.ย. พุ่งขึ้น 68 เซนต์ หรือ 1.05% แตะที่ 65.58 ดอลลาร์/บาร์เรล
ทั้งนี้รัฐบาลสหรัฐได้ประสานงานกับบริษัทโคโลเนียล ไปป์ไลน์ บริษัทท่อส่งน้ำมันรายใหญ่ของประเทศ เพื่อช่วยเหลือบริษัทหลังถูกโจมตีด้วย Ransomware ซึ่งส่งผลให้ต้องปิดเครือข่ายการส่งน้ำมันไปยังหลายรัฐทางภาคตะวันออก
ด้านโคโลเนียล ไปป์ไลน์ เปิดเผยวานนี้ว่า ท่อส่งน้ำมันหลักของบริษัทยังคงปิดทำการ ขณะที่ท่อส่งน้ำมันขนาดย่อมระหว่างสถานีอื่น ๆ รวมถึงจุดขนส่งสามารถใช้งานได้ปกติ อย่างไรก็ดี ในขณะนี้ทางบริษัทยังไม่สามารถประเมินได้ว่า จะสามารถกลับมาให้บริการได้ตามปกติอย่างเต็มรูปแบบเมื่อใด
ทั้งนี้ โคโลเนียล ไปป์ไลน์ ขนส่งน้ำมันเบนซินราว 2.5 ล้านบาร์เรลต่อวัน รวมถึงเชื้อเพลิงชนิดอื่น ๆ จากโรงกลั่นในแนวชายฝั่งกัลฟ์โคสต์ไปให้กับลูกค้าในพื้นที่ตอนกลางของแอตแลนติก และทางตะวันออกเฉียงใต้ของสหรัฐ